CELEX: 32014R0179
Language: ro
Date: 2013-11-06 00:00:00
Title: Regulamentul delegat (UE) nr. 179/2014 al Comisiei din 6 noiembrie 2013 de completare a Regulamentului (UE) nr. 228/2013 al Parlamentului European și al Consiliului în ceea ce privește registrul operatorilor, valoarea ajutorului pentru comercializarea produselor în afara regiunii, logoul, scutirea de taxele de import pentru anumite bovine și finanțarea anumitor măsuri referitoare la măsurile specifice din domeniul agriculturii în favoarea regiunilor ultraperiferice ale Uniunii

4.3.2014   
            
            
               RO
            
            
               Jurnalul Oficial al Uniunii Europene
            
            
               L 63/3
            
         
      REGULAMENTUL DELEGAT (UE) NR. 179/2014 AL COMISIEI
   
   din 6 noiembrie 2013
   de completare a Regulamentului (UE) nr. 228/2013 al Parlamentului European și al Consiliului în ceea ce privește registrul operatorilor, valoarea ajutorului pentru comercializarea produselor în afara regiunii, logoul, scutirea de taxele de import pentru anumite bovine și finanțarea anumitor măsuri referitoare la măsurile specifice din domeniul agriculturii în favoarea regiunilor ultraperiferice ale Uniunii
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (1), în special articolul 12 alineatul (2) al doilea paragraf, articolul 19 alineatul (4) al treilea paragraf, articolul 21 alineatul (3), articolul 27 alineatul (2) al doilea paragraf și articolul 30 alineatul (4) din regulamentul respectiv.
   întrucât:
   
               (1)
            
            
               Regulamentul (UE) nr. 228/2013 a abrogat și înlocuit Regulamentul (CE) nr. 247/2006 al Consiliului (2). Regulamentul (UE) nr. 228/2013 conferă Comisiei competența de a adopta acte delegate și de punere în aplicare. Pentru a asigura buna funcționare a sistemului în noul cadru juridic, anumite norme trebuie să fie adoptate prin intermediul unor astfel de acte. Noile norme ar trebui să înlocuiască normele de aplicare prevăzute în Regulamentul (CE) nr. 793/2006 al Comisiei (3).
            
         
               (2)
            
            
               Pentru a garanta că operatorii își exercită pe deplin drepturile de a participa la regimul specific de aprovizionare, ar trebui să se stabilească condițiile pentru înscrierea acestora în registrul operatorilor. Operatorii înscriși în registru ar trebui să aibă dreptul de a beneficia de regimul respectiv cu condiția respectării obligațiilor impuse de normele naționale și de cele ale Uniunii. Solicitanții ar trebui să aibă dreptul la înscrierea în registru, cu condiția ca aceștia să îndeplinească un anumit număr de condiții obiective menite să faciliteze gestionarea regimului.
            
         
               (3)
            
            
               Pentru a sprijini comercializarea produselor în afara regiunii de producție, ar trebui prevăzute condițiile pentru stabilirea valorii ajutorului acordat în ceea ce privește aceste produse și, dacă este cazul, condițiile pentru stabilirea cantităților de produse care fac obiectul ajutorului respectiv. În consecință, ar trebui prevăzute norme suplimentare privind sprijinul pentru comercializarea anumitor produse locale, care să determine condițiile pentru stabilirea sumei maxime a ajutorului care va fi acordat și a cantităților maxime de produse care pot face obiectul ajutorului respectiv.
            
         
               (4)
            
            
               Pentru a aduce în atenția publicului și a încuraja consumul de produse agricole de calitate, prelucrate și neprelucrate, specifice regiunilor ultraperiferice ale Uniunii, condițiile de utilizare a logoului - în special stabilirea listei produselor agricole în stare naturală sau prelucrate care pot purta logoul, precum și definirea caracteristicilor de calitate, a modurilor de producție, de ambalare și de fabricație pentru produsele prelucrate -, ar trebui propuse de organizațiile profesionale din regiunile ultraperiferice. Aceste condiții ar trebui să fie specificate prin trimitere la standardele existente prevăzute în normele Uniunii sau, în absența acestora, la standardele internaționale, sau prin trimitere la metode tradiționale de cultură și de fabricație.
            
         
               (5)
            
            
               Pentru a utiliza în cel mai bun mod posibil logoul pus la dispoziția producătorilor și a fabricanților de produse de calitate specifice regiunilor ultraperiferice, precum și din motive de simplificare și de eficientizare a gestionării și a controlului, este indicat să se acorde dreptul de a utiliza logoul operatorilor direct responsabili de producția, de ambalarea, de comercializarea și de fabricarea produselor în cauză stabiliți în aceste regiuni și care se angajează să îndeplinească anumite obligații.
            
         
               (6)
            
            
               Pentru a permite operatorilor să beneficieze de scutirea de taxele de import pentru masculii tineri din specia bovină originari din țări terțe și destinați îngrășării și consumului în departamentele franceze de peste mări (DOM) sau în Madeira, astfel cum se prevede la articolul 27 alineatul (1) din Regulamentul (UE) nr. 228/2013, este necesar să se stabilească anumite condiții pentru această scutire. Scutirea ar trebui să se limiteze la masculii tineri din specia bovină destinați îngrășării pe o perioadă de minimum 120 de zile în regiunea ultraperiferică în cauză și ar trebui să fie condiționată de constituirea unei garanții.
            
         
               (7)
            
            
               Pentru asigurarea unei alocări raționale și proporționale a finanțării studiilor, a proiectelor demonstrative, a formării profesionale și a măsurilor de asistență tehnică, ar trebui să se stabilească condițiile pentru determinarea sumei maxime anuale care poate fi alocată acestor măsuri.
            
         
               (8)
            
            
               În scopul clarității și al securității juridice, Regulamentul (CE) nr. 793/2006 ar trebui să fie abrogat.
            
         ADOPTĂ PREZENTUL REGULAMENT:
   Articolul 1
   Registrul operatorilor
   1.   Licențele de import, certificatele de scutire și certificatele pentru ajutoare se eliberează numai operatorilor înscriși într-un registru al operatorilor care exercită o activitate economică în cadrul regimului specific de aprovizionare, ținut de autoritățile competente (denumit în continuare „registrul”).
   2.   Orice operator stabilit în Uniune poate cere înscrierea sa în registru.
   Înscrierea este supusă următoarelor condiții:
   
               (a)
            
            
               operatorii trebuie să dispună de mijloacele, structurile și autorizațiile legale necesare pentru a-și exercita activitățile și, în special, trebuie să își îndeplinească în mod corespunzător obligațiile în ceea ce privește contabilitatea întreprinderii și regimul fiscal;
            
         
               (b)
            
            
               operatorii trebuie să fie în măsură să dovedească executarea activităților lor în regiunea ultraperiferică respectivă;
            
         
               (c)
            
            
               operatorii trebuie să rămână răspunzători, până la vânzarea către utilizatorul final, pentru conformitatea cu toate cerințele prevăzute, atunci când efectuează o operațiune în cadrul regimului de aprovizionare.
            
         Articolul 2
   Valoarea ajutorului pentru comercializarea în afara regiunii de producție
   1.   Valoarea ajutorului acordat în temeiul capitolului IV din Regulamentul (UE) nr. 228/2013 pentru comercializarea produselor din regiunile ultraperiferice într-un alt loc din Uniune nu trebuie să depășească 10 % din valoarea producției comercializate, livrată în zona de destinație, determinată în conformitate cu alineatul (2) de la prezentul articol.
   Cu toate acestea, limita stabilită la primul paragraf nu trebuie să depășească 13 % din valoarea producției comercializate, în cazul în care contractantul pentru producători este o asociație, o uniune sau o organizație de producători.
   Limitele stabilite la primul paragraf și la al doilea paragraf pot fi crescute la 17% și respectiv 20% din valoarea producției comercializate pentru produsele care sunt transportate cu avionul.
   2.   Pentru determinarea valorii ajutorului, valoarea producției comercializate livrate în zona de destinație se evaluează pe baza contractului anual (după caz), a documentelor de transport și a oricăror alte documente justificative prezentate în sprijinul cererii de plată.
   Valoarea producției comercializate care trebuie luată în considerare este cea a unei livrări făcute în primul port sau aeroport de descărcare.
   Autoritățile competente pot cere orice informație sau orice act justificativ suplimentar util pentru a determina valoarea ajutorului.
   3.   Condițiile de acordare a ajutorului, produsele și sumele respective se specifică în programele POSEI menționate în capitolul II din Regulamentul (UE) nr. 228/2013.
   Articolul 3
   Ajutor de comercializare pentru tomate
   Pentru tomatele din Insulele Canare încadrate la codul NC 0702 00 00, valoarea ajutorului acordat în temeiul capitolului IV din Regulamentul (UE) nr. 228/2013 nu trebuie să depășească 3,6 EUR/100 kg, în limita a 250 000 de tone pe an.
   Articolul 4
   Ajutor de comercializare pentru orez
   Cantitatea maximă de orez recoltat în Guyana Franceză, care poate face obiectul unui sprijin pentru comercializarea în Guadelupa și în Martinica, precum și în restul Uniunii, în temeiul capitolului IV din Regulamentul (UE) nr. 228/2013, nu trebuie să depășească 12 000 tone pe an echivalent orez albit.
   Pentru comercializarea în restul Uniunii în afara Guadelupei și a Martinicăi, cantitatea respectivă nu trebuie să depășească 4 000 de tone pe an.
   Articolul 5
   Utilizarea logoului
   1.   Logoul prevăzut la articolul 21 alineatul (1) din Regulamentul (UE) nr. 228/2013 se utilizează doar pentru a aduce în atenția publicului și a încuraja consumul de produse agricole prelucrate sau neprelucrate specifice regiunilor ultraperiferice care îndeplinesc condițiile stabilite de autoritatea națională competentă la inițiativa organizațiilor profesionale reprezentative ale operatorilor din regiunile respective.
   2.   Condițiile menționate la alineatul (1) se referă la normele de calitate sau la respectarea tehnicilor de cultură, de producție sau de fabricație, precum și la normele de prezentare și de ambalare.
   Autoritatea națională competentă definește aceste codiții prin trimitere la normele Uniunii sau, în absența unor astfel de norme, la standardele internaționale sau, dacă este necesar, adoptă condițiile în mod specific pentru produsele din regiunea ultraperiferică, în urma unei propuneri a organizațiilor profesionale reprezentative.
   Articolul 6
   Dreptul de a utiliza logoul
   1.   Dreptul de a utiliza logoul se acordă de către autoritățile competente din statele membre unde se desfășoară producția sau de către organismele autorizate în acest scop de acestea.
   2.   Dreptul de a utiliza logoul se acordă, pentru fiecare produs pentru care sunt îndeplinite condițiile menționate la articolul 5, în funcție de natura produsului, operatorilor care se încadrează în una dintre următoarele categorii:
   
               (a)
            
            
               producători, individuali sau reuniți în organizații sau grupuri;
            
         
               (b)
            
            
               operatori din comerț care ambalează produsul în vederea comercializării;
            
         
               (c)
            
            
               fabricanți de produse prelucrate, stabiliți pe teritoriul regiunii ultraperiferice.
            
         3.   Dreptul de a utiliza logoul se conferă prin acordarea unei aprobări pentru unul sau mai mulți ani de comercializare.
   4.   Aprobarea menționată la alineatul (3) se acordă, la cerere, operatorilor menționați la alineatul (2) care dispun, dacă este cazul, de instalațiile sau echipamentele tehnice necesare pentru producția sau fabricarea produsului respectiv, în conformitate cu condițiile menționate la articolul 5, și care se angajează:
   
               (a)
            
            
               după caz, să producă, să ambaleze sau să fabrice produse care îndeplinesc condițiile respective;
            
         
               (b)
            
            
               să țină o evidență care să permită urmărirea în mod specific a producției, a ambalării sau a fabricării produsului care este eligibil pentru logo;
            
         
               (c)
            
            
               să se supună tuturor controalelor și tuturor verificărilor solicitate de către autoritățile competente.
            
         5.   Aprobarea se retrage atunci când autoritatea competentă constată că operatorul aprobat nu a respectat condițiile referitoare la produs sau una dintre obligațiile care rezultă din angajamentele prevăzute la alineatul (4). Această retragere este operată cu titlu provizoriu sau definitiv, în funcție de gravitatea abaterilor constatate.
   Articolul 7
   Condiții de reproducere și de utilizare
   Logoul se reproduce și se utilizează în conformitate cu anexa I.
   Articolul 8
   Scutirea de taxele de import pentru masculii tineri din specia bovină
   1.   Scutirea de taxele de import pentru masculii tineri din specia bovină provenind din țări terțe și destinat pentru îngrășare și consum în departamentele franceze de peste mări sau Madeira, care se încadrează la codurile NC 0102 29 05, 0102 29 29 sau 0102 29 49 se aplică cu condiția ca animalele importate să fie îngrășate timp de cel puțin 120 de zile în regiunea ultraperiferică în care s-a eliberat licența de import.
   2.   Scutirea de taxele de import este condiționată de depunerea, la autoritatea competentă a statului membru, a unei garanții a cărei valoare este stabilită în anexa II pentru fiecare cod NC eligibil.
   Îngrășarea animalelor importate în DOM și în Madeira pentru o perioadă de minimum 120 de zile de la data acceptării declarației vamale de punere în liberă circulație este o cerință principală în sensul articolului 19 alineatul (2) din Regulamentul de punere în aplicare (UE) nr. 282/2012 al Comisiei (4).
   3.   Cu excepția cazurilor de forță majoră, garanția menționată la alineatul (2) se eliberează numai în cazul în care se transmite autorității competente a statului membru dovada că masculii tineri din specia bovină au fost îngrășați în exploatația sau exploatațiile indicate în conformitate cu articolul [35] alineatul (1) punctul (b) din Regulamentul de punere în aplicare (UE) nr. 180/2014 (5), și
   
               (a)
            
            
               nu au fost sacrificate înainte de împlinirea termenului de 120 de zile de la data importului; sau
            
         
               (b)
            
            
               au fost sacrificate înainte de împlinirea acestui termen din motive sanitare sau au murit ca urmare a unei boli sau a unui accident.
            
         Garanția se eliberează imediat după furnizarea unei astfel de dovezi.
   Articolul 9
   Finanțarea studiilor, a proiectelor demonstrative, a formării profesionale și a măsurilor de asistență tehnică
   Suma necesară pentru finanțarea studiilor, a proiectelor demonstrative, a formării profesionale și a măsurilor de asistență tehnică prevăzute în fiecare program POSEI în scopul punerii în aplicare a programului în cauză nu trebuie să depășească 1 % din valoarea totală a finanțării alocate fiecărui program în conformitate cu articolul 30 alineatul (2) din Regulamentul (UE) nr. 228/2013.
   Articolul 10
   Abrogare
   Regulamentul (CE) nr. 793/2006 se abrogă.
   Articolul 11
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 noiembrie 2013.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 78, 20.3.2013, p. 23.
   
      (2)  Regulamentul (CE) nr. 247/2006 al Consiliului din 30 ianuarie 2006 privind măsurile specifice din domeniul agriculturii în favoarea regiunilor ultraperiferice ale Uniunii (JO L 42, 14.2.2006, p. 1).
   
      (3)  Regulamentul (CE) nr. 793/2006 al Comisiei din 12 aprilie 2006 de stabilire a unor norme de aplicare a Regulamentului (CE) nr. 247/2006 al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (JO L 145, 31.5.2006, p. 1).
   
      (4)  Regulamentul de punere în aplicare (UE) nr. 282/2012 al Comisiei din 28 martie 2012 de stabilire a normelor comune de aplicare a regimului de garanții pentru produsele agricole (JO L 92, 30.3.2012, p. 4).
   
      (5)  Regulamentul de punere în aplicare (UE) nr. 180/2014 din 20 februarie 2014. de stabilire a normelor de aplicare a Regulamentului (UE) nr. 228/2013 al Parlamentului European și al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (A se vedea pagina 13 din prezentul Jurnal Oficial.).
   
      ANEXĂ I
      
         LOGO
      
      VERSIUNI ALE LOGOULUI
      Denumirile diferitelor regiuni sunt scrise în limba oficială a fiecărei regiuni ultraperiferice vizate.
      
                  
                     
               
               
                  
                     
               
               
                  
                     
               
            
                  
                     
               
               
                  
                     
               
               
                  
                     
               
            
                  
                     
               
               
                   
               
               
                   
               
            EXPLICAȚII PRIVIND SIMBOLICA LOGOULUI
      
         
      În partea de sus a logoului, se află un soare mare și galben, care asigură căldură, lumină și condiții de dezvoltare tuturor formelor de viață. Dedesubt, pământul fertil și verde simbolizează produsele agricole, iar cerul albastru și senin din partea de jos reprezintă marea și produsele sale. Soarele, ca simbol al zonelor tropicale și subtropicale, este elementul dominant. Liniile unduitoare ale pământului și ale mării dau viață logoului și exprimă exotism.
      Culorile trimit cu gândul la naturalețe, autenticitate și calitate.
      Sub logo, steagul Uniunii asociat cu denumirea regiunii indică în mod clar că regiunile ultraperiferice aparțin Uniunii.
      DESCRIEREA TEHNICĂ A LOGOULUI
      Logoul ar trebui să fie întotdeauna imprimat pe un fond alb și, în măsura posibilului, complet color, în patru culori. În mod excepțional, poate fi reprodus și în alb și negru. În cazul în care logoul face parte dintr-o fotografie sau este plasat pe un fond colorat, aceste trebuie introdus într-o zonă albă de delimitare.
      
                  
                     
               
               
                  
                     Culori de referință
                  
               
            
                  
                     
               
               
                  Galben, cvadricromie: 00109000 – 10 % magenta, 90 % galben
               
               
                  
                     
               
               
                  Steag, cvadricromie: XX800000 – 100 % cyan, 80 % magenta
               
            
                  
                     
               
               
                  Verde, cvadricromie: XX008000 – 80 % cyan, 80 % galben
               
               
                  
                     
               
               
                  Stele, cvadricromie: 0000XX00 – 100 % galben
               
            
                  
                     
               
               
                  Albastru, cvadricromie: XX100000 – 100 % magenta, 10 %
               
               
                  Denumirile regiunilor sunt întotdeauna scrise cu caractere de culoare neagră.
               
            
                  
                     
               
               
                  
                     Referință negru și alb
                  
               
            
                  
                     
               
               
                  Galben = 30 %
               
               
                  
                     
               
               
                  Steag = 100 %
               
            
                  
                     
               
               
                  Verde = 80 %
               
               
                  
                     
               
               
                  Alb
               
            
                  
                     
               
               
                  Bleu = 60%
               
               
                  Denumirile regiunilor sunt întotdeauna scrise cu caractere de culoare neagră.
               
            
                  
                     
               
               
                  
                     
               
               
                  
                     Rata de reducere
                  
                  Logoul color nu ar trebui să fie reprodus și imprimat cu o înălțime mai mică de 25 mm, din cauza dimensiunii stelelor din steagul Uniunii. În cazul reproducerii alb-negru, dimensiunea minimă pentru înălțime este de 30 mm.
                  Atunci se introduce logoul într-un cadru alb, astfel cum se descrie mai sus, dimensiunea zonei de delimitare din jurul logoului trebuie să corespundă înălțimii steagului Uniunii.
               
            TIPOGRAFIE
      
                  Fontul textului este Linotype Univers Condensed, comprimat la 65 %.
                  Distanța dintre steag și începutul textului este egală cu jumătate din înălțimea steagului.
               
               
                  
                     
               
            
                  
                     
               
            
                  
                     
               
            
                  
                     
               
            
                  
                     
               
            
                  
                     
               
            
                  
                     
               
            COPIE PENTRU IMPRIMARE (CAMERA READY)
      
                  
                     
               
               
                  Originalul din stânga poate fi utilizat pentru reproducere. Pentru reproducerea pe o scară mai redusă, este esențial să se respecte instrucțiunile oferite în secțiunea „Descrierea tehnică a logoului”
               
            
   
      ANEXA II
      
         Valoarea garanției menționate la articolul 8 alineatul (2)
      
      
                  Masculi tineri din specia bovină destinați îngrășării
                  (Cod NC)
               
               
                  Valoarea garanției (EUR) per cap de animal
               
            
                  0102 29 05
               
               
                  28
               
            
                  0102 29 29
               
               
                  56
               
            
                  0102 29 49
               
               
                  105